Vuurwapenlisensies: Polisie sê oor uitspraakArgieffoto Maroela Media het vroeër berig regter Ronel Tolmay het verklaar dat twee artikels (artikel 24 en 28) van die Vuurwapenbeheerwet ongrondwetlik is en het beslis dat alle vuurwapenlisensies wat verval het, of binnekort verval, geldig sal wees totdat die konstitusionele hof die betrokke artikels hersien het. Die parlement is ook 18 maande gegun om die wet te wysig om aan die Grondwetlike beginsels te voldoen. ŉ Kostebevel is ook ten gunste van SA Jagters uitgereik. Brig. Vishnu Naidoo, woordvoerder van die polisie, het gesê die SAPD is besig om die uitspraak te bestudeer om op die pad vorentoe te besluit. “Intussen sal die SAPD alle vuurwapens hou wat aan die polisie oorhandig is deur mense wat versuim het om hul lisensies in ooreenstemming met die Wet op Vuurwapenbeheer te hernu,” het Naidoo gesê. “Verder sal geen van die betrokke persone in hierdie tyd vervolg word nie en geen van hierdie vuurwapens sal gedurende dié tydperk vernietig word nie.” Intussen het dr. Pieter Groenewald, leier van die VF Plus, die uitspraak verwelkom. Groenewald het gesê die polisie moet in die lig van die hofuitspraak nou seker maak dat alle klagtes wat teen vuurwapenseienaars geopen is, teruggetrek word. “Daar word nogtans ŉ beroep gedoen op vuurwapeneienaars om voort te gaan met die hernuwing van hul vuurwapenlisensies en hul bevoegdheidsertifikate, al is die sperdatum reeds verby. Die polisie kan dit nie meer weier nie,” het hy gesê. “Hierdie hofsaak is ŉ deurbraak vir alle vuurwapeneienaars en die VF Plus wil die SA Jagters- en Wildbewaringsvereniging bedank dat hulle volhard het om die saak tot hier te voer.”